**Izjava potpredsjednika Vlade i ministra vanjskih posla i evropskih integracija Igora Lukšića i odgovori na novinarska pitanja nakon posjete Briselu**

Brisel, 28.05.2013.

**Potpredsjednik Lukšić**: Ovo je bila prilika da se razgovara o svim temama ne samo o regionu i o regionalnim inicijativama, već i da se poslanici da kažem ažurno informišu o tome šta su u međuvremenu najnovija dešavanja u Crnoj Gori i šta se dešava na planu prije svega evropskih integracija. Vrlo su bili zainteresovani da čuju i šta se dešava u susret zakazanoj sjednici Parlamenta, gdje će se raspravljati o opozicionim zahtjevima, šta se dešava sa ustavnim promjenama, šta se dešava sa akcionim planovima za poglavlja 23 i 24. To su sve bile teme, kao i šta se dešava na ekonomskom planu. To su sve dakle bile teme njihovih interesovanja i uvjek je korisno dotaći se i tog dijela priče.

**Pitanje novinara**: Jesu li to bile teme vašeg susreta sa Ketrin Ešton i sa Štefanom Fileom i šta su ključne poruke tih susreta, kad već smo na ovu temu ... ?

**Potpredsjednik Lukšić**: Juče je ključni događaj bio zapravo radna večera koju organizuje visoka predstavnica za spoljnu i bezbjedonosnu politiku gospođa Ešton kojem prisustvuju praktično svi ministri spoljnih poslova zemalja članica i zemalja kandidata, na kojem smo razgovarali o progresu svake zemlje pojedinačno i to je takođe bila prilika da se ukratko informišu o tome šta su najnovija dešavanja kod nas i takođe kako mi vidimo stanje u regionu. Tako da na neki način sadržaj razgovora i u Parlamentu i tog jučerašnjeg je poprilično sličan, a kada se to tiče regiona onda je bila prilika da se iznesu nove ideje. Mi smo u bliskoj koopreaciji sa Briselom razmatrali koje bi to sve mogle biti nove ideje za regionalnu saradnju, kojima bi dodatno podržali ono što su planovi Regionalnog savjeta za saradnju, i kako da izbjegnemo bilo kakvo dupliranje ili kreiranje okoštalih birokratskih struktura, umjesto stvaranja mehanizma za bolju koordinaciju, konsultacije za olakšavanje realizacije čitavog niza projekata koji su od interesa za naše zemlje. Okolnost i nova realnost da je Hrvatska od 1. jula u Evropskoj uniji, čini šest zemalja Zapadnog Balkana okruženim Evropskom unijom, što samo po sebi je trenutak u kome treba da razmislimo kako da ubrzamo našu zajedničku integraciju, promovisanjem regionalne saradnje ali i realizujući pitanja koja su od direktnog interesa za građane. Tu su teme infrastrukture aktuelne, teme energetike aktuelne, teme saradnje u mnogim oblastima - borbe protiv organizovanog kriminala, razmjene iskustava kada je korupcija u pitanju ali i kada govorimo o čitavom nizu socijalnih tema.

**Pitanje novinara**: Politička pitanja?

**Potpredsjednik Lukšić:** U krajnjem i politička pitanja. Svaka inicijativa negdje ima svoj politički predznak. Ali suština je, ne stvaranje okoštalih struktura, već razvoj saradnje po ugledu na već neke dobro oprobane i dobro sprovedene modele koje imamo u Evropi jer oni, to vrijeme dokazuje, olakšavaju napredak svake zemlje prema EU. To naravno opet ne znači da treba odustati od mjerenja svake zemlje pojedinačno. To nije cilj. Dakle, cilj je da zemlje koje su nečlanice EU, a okružene Evropskom unijom, razmisle kako dodatno da ubrzaju svoj evropski put.

**Pitanje novinara:** Jeste li dobili podršku za takvu...

**Potpredsjednik Lukšić:** Da generalno, apsolutno. Mislim da je ta podrška očigledna i mi ćemo vidjeti na koji način bi već možda mogli iskoristiti Ohridski sastanak u petak da dalje razgovaramo o tome, kako bi ove ideje mogli pretočiti u nešto konkretnije, što bi i vlade mogle razmatrati.

**Pitanje novinara**: Znači to će sada krenuti da se sprovodi na terenu, da se pokušaju naći najpreciznije ......

**Potpredsjednik Lukšić:** Kao što znate, diplomatske inicijative i diplomatska korespodencija je nešto što zahtijeva puno strpljenja, puno kontakata. Dakle, usaglašavanje onoga što treba da bude logika nekog modela, izbjegavanje kao što sam rekao preklapanja sa nečim što postoji, jer nam to nije u interesu. Dakle, stvaranje uslova da to bude projekat koji može da živi, a ne projekat koji će biti samo umjetnost radi umjetnosti.

**Pitanje novinara:** U biografiji Crne Gore to može značiti šta?

**Potpredsjednik Lukšić:** Pa, što se tiče Crne Gore, ona kao zemlja koja u ovom trenutku jedina vodi pristupne pregovore sa Evropskom unijom to može biti samo afirmativno. Dakle, nas inače svi doživljavaju kao zemlju koja je potrebno da promoviše i daje impulse dodatno regionalnoj saradnji, imajući u vidu da mi imamo odlične odnose sa svim zemljama u regionu. I to je zaista naše ogromno dostignuće, koje svi ističu. Tako da, vjerujem, i to čini Crnu Goru potpuno logičnim izborom da inicira i nove modele regionalne saradnje koji, još jednom, ne treba da budu bilo kakava birokratizovana forma. Treba zapravo da budu vrlo pragmatični mehanizmi koji će donositi opipljivu korist građanima u našim zemljama.